Munisipale amptenaar kul boer gloArgieffoto: Reint Dykema ’n Munisipale amptenaar (52) verskyn na verwagting Woensdag in die Palm Ridge-landdroshof nadat hy ’n boer na bewering geteiken en uit duisende rande bedrieg het. Die amptenaar, verbonde aan die Ekurhuleni-munisipaliteit, staan nou tereg op aanklagte van afpersing en korrupsie. Dit word beweer dat die amptenaar en ’n medepligtige in Januarie ’n boer van Katlehong in Gauteng genader het en daarop aangedring het om sy munisipale huurdokumente te sien. Kapt. Ndivhuwo Mulamu, woordvoerder van die Valke, sê die amptenaar het hom as ’n kliëntediensverhoudingsbeampte by die munisipaliteit voorgestel. Daar was nóg ŉ verdagte by die amptenaar. Die boer is daarvan beskuldig dat hy die plaas onwettig beset en R4 000 is van hom geëis. Die betrokke amptenaar het die boer egter vroeër vandeesweek wéér geteiken. Dit is toe dat die Valke se eenheid vir ernstige korrupsie in Germiston in kennis gestel is en ŉ lokval vir die verdagte gestel het. Die amptenaar is in hegtenis geneem nadat hy R5 000 se kontant as deel van die lokval ontvang het. Mulamu sê die ondersoek duur voort terwyl die amptenaar se medepligtige nog gesoek word.